Mar Thoma-kirken

Mar Thoma-kirken (eller den Malankara-Mar Thoma-syriske kirke) hører til de tomaskristne trossamfunnene i den indiske delstaten Kerala og utgjør en del av det anglikanske kirkefellesskapet. Den er altså i kommunion med de andre anglikanske kirkene og fører sine røtter tilbake til apostelen Tomas’ misjonering i den indiske regionen Malankara. Kirken følger en reformert versjon av den antiokenske ritus. Mar Thoma-kirkens metropolitt har sitt sete i Tiruvalla.


== Bispedømmer ==
Mar Thoma-kirken har tolv bispedømmer. De fleste ligger i Kerala i India, men det fins flere bispedømmer for utvandrede tilhengere i andre deler av India og andre verdensdeler:

Adoor bispedømme
Chengannur-Mavelikara bispedømme
Chennai-Bangalore bispedømme
Delhi bispedømme
Kottayam-Kochi bispedømme
Kunnamkulam-Malabar bispedømme
Malaysia-Australia-Singapore bispedømme
Mumbai bispedømme
Niranam-Maramon bispedømme
Nord-Amerika og Europa bispedømme
Ranny-Nilackel bispedømme
Thiruvananthapuram-Kollam bispedømme


== Historie ==
Se artiklene tomaskristne og den syrisk-ortodokse kirke av Malankara for historien før 1806.Fra 1806 begynte britiske misjonærer å misjonere for den anglikanske kirke i Malankara. Deres ideer fant også gjenklang hos enkelte tilhengere og prester av den syrisk-ortodokse kirke av Malankara. Et avgjørende steg var også oversettelsen av Bibelen til malayalam i 1811. Metropolitten av Malankara, Mar Thoma XI, nedsatte i 1818 en komité som skulle vurdere mulige reformer i kirken. Hans etterfølger, Mar Thoma XII, var imidlertid ikke like åpen for reformatoriske ideer og prøvde å knytte kirken igjen nærmere til den syrisk-ortodokse patriark av Antiokia.
De reformatoriske kreftene i kirken lyktes med å få den reformvennlige Mar Thoma XIII innsatt som ny metropolitt i 1855. Komitéen konkluderte året etter bl.a. med at gudstjenester skulle holdes på malayalam, at tilbedelse av helgener og avdøde måtte opphøre og at alle ikoner, bilder og statuer av helgener skulle fjernes. Mar Thoma XIII ble imidlertid ekskommunisert av patriarken i 1864. Siden han likevel fortsatte å virke som biskop, var kirken blitt delt i to: En fraksjon var lojal mot patriarken av Antiokia, mens den andre fraksjonen mente at kirken i Malankara måtte frigjøre seg fra fremmedstyret som patriarken av Antiokia representerte.
Med en rettskjennelse i 1888 som bekreftet avsettelsen av Mar Thoma XIII, ble kirkens splittelse stadfestet. Den nye kirken inngikk senere en kommunion med den anglikanske kirke og tok navnet Mar Thoma-kirken.
Fra midten av 1900-tallet dannet det seg en gruppe i Mar Thoma-kirken som mente at reformasjonen ikke hadde gått langt nok. Siden det ikke ble funnet noen løsning på konflikten, løste den evangeliske St. Thomas-kirke av India seg fra Mar Thoma-kirken i 1961.


== Biskoper ==
Se Metropolitter av Malankara for listen over metropolitter før 1855.Mathews Mar Thoma XII (1855–1877)
Athanasius Mar Thoma XIV (1877–1893)
Titus (I) Mar Thoma XV (1893–1910)
Titus (II) Mar Thoma XVI (1910–1944)
Abraham Mar Thoma XVII (1944–1947)
Juhanon Mar Thoma XVIII (1947–1976)
Alexander Mar Thoma XIX (1976–1999)
Philipose Mar Thoma XX (1999–2007)
Joseph Mar Thoma XXI (2007–2020)


== Se også ==
Tomaskristne
Den syrisk-ortodokse kirke av Malankara
Den evangeliske St. Thomas-kirke av India


== Eksterne lenker ==
Kirkens hjemmeside